b"\n_START_ARTICLE_\nAmiens\n_START_SECTION_\nHistorie\n_START_PARAGRAPH_\nByens keltiske navn var Samarobriva (Broen over Somme), i romertiden ble den forandret til Samarobriva Ambianorum (romersk navn for gallere: Ambiani). Firmin av Amiens var en misjonsprest i omr\xc3\xa5de rundt Amiens. Tradisjonelt blir han regnet som den f\xc3\xb8rste biskopen i byen (301)og led martyrd\xc3\xb8den ved halshogging i 303. I tradisjonen var det ved Amiens byport Martin av Tours delte sin kappe med en tigger (vinter 338/339)._NEWLINE_Etter romertiden klarte byen \xc3\xa5 holde seg en stund takket v\xc3\xa6re store bymurer, men ble flere ganger erobret i folkevandringstiden. Byens sjuende biskop var den hellige Honoratus of Amiens p\xc3\xa5 600-tallet. Normanner erobret byen 859 og 882. P\xc3\xa5 1100-tallet fikk Amiens bystatus og ble anerkjent av den franske kongen. I perioden 1435-1477 var byen en del av Burgund f\xc3\xb8r den falt tilbake til Frankrike. _NEWLINE_P\xc3\xa5 1700- og 1800-tallet hadde byen \xc3\xb8konomisk fremgang gjennom sin tekstilindustri og ble s\xc3\xa6rlig kjent for velurstoffer. P\xc3\xa5 1900-tallet ble bymurene revet til fordel for jernbanen. Under f\xc3\xb8rste verdenskrig var frontlinjen til dels n\xc3\xa6r byen og artillerigranater traff den regelmessig. Flere tyske offensiver hadde byens erobring som delm\xc3\xa5l, s\xc3\xa6rlig slaget ved Somme (1916) og slaget ved Amiens (1918) som innledet den avsluttende Hundredagers-offensiven.  Under andre verdenskrig var byen m\xc3\xa5l for gjentatte luftangrep og ble betydelig \xc3\xb8delagt. Dagens bybilde er preget av den omfattende gjenoppbyggingen p\xc3\xa5 1950-tallet som ogs\xc3\xa5 reorganiserte deler av gatesystemet for bedre trafikkflyt. I 1970 fikk byen et universitet, L'universit\xc3\xa9 de Picardie Jules-Verne."